**"Šamaan"** on 1997. aastal esilinastunud Lennart Mere antropoloogiline dokumentaalfilm, milles on jäädvustatud nganassaani üheksanda põlvkonna šamaani Demnime (1913–1980) traditsiooniline loitsimisrituaal.

2009. aastal taastati film digitaalselt programmi Eesti Film 100 raames ja ilmus DVD-l osana Lennart Meri filme koondavast koguteosest "Lennart Meri soome-ugri rahvaste filmientsüklopeedia" (*Encyclopaedia Cinamatographica Gentium Fenno-ugricarum*).

Filmi originaalmaterjale säilitab Soome Riiklik Audiovisuaalinstituut.

Valmimine
---------

"Šamaani" materjal pidi Lennart Meri algse plaani järgi moodustama nganassaanidele pühendatud pikema peatüki ta dokumentaalfilmis "Linnutee tuuled" (1977) ja filmiti "Linnutee tuulte" võtete ajal 1977. aastal.

1977. aasta juulis lendasid Lennart Meri ja Enn Säde koos ülejäänud filmimeeskonnaga (Aado Lintrop, Rein Maran, Enn Putnik ja filmi direktor) Norilskisse ja reisisid sealt 13. juulil kahekesi edasi Taimõri poolsaarele Avami jõe (Dudõpta vasakpoolne lisajõgi) piirkonda, et Demnimega filmimise osas läbi rääkida. Säde mälestuste järgi pidid nad Demnime perele filmimise eest vastukaubana andma paadimootori Veterok.

Paar päeva hiljem, 16. juulil, reisis vesilennukiga Ust-Avami asulasse ka ülejäänud filmimeeskond – v.a filmi direktor, sest lennuki kandevõime oli liiga väike – ja sealt suunduti jõelaevaga edasi Demnime püstkoja juurde. Samal päeval toimusid ka filmivõtted, mille käigus rituaalset loitsimist filmiti sünkroonselt ligi kolmveerand tundi.

Taimõril filmitud materjalist pandi "Linnutee tuultesse" erinevatel põhjustel kokkuvõttes ainult kaks minutit, ülejäänust monteeris Enn Säde "Šamaani" eraldi filmina, millele Meri lisas hiljem diktoriteksti. "Linnutee tuulte" tootmiseks Soome ja Ungariga telekanalitega sõlmitud koostöölepingu kohaselt anti ka "Šamaani" negatiiv koos "Linnutee tuulte" originaalmaterjaliga üle Helsingis asuvasse Soome telekanali Mainos TV filmihoidlasse. Dokumentaalfilmi "Tantsud Linnuteele. Pildistusi Lennart Meri filmirännakutelt" raames intervjueeritud Mainos TV rahvusvahelise koostöö osakonnajuhi Juha Vakkuri sõnul kartis Meri lisaks, et Eestisse jäämisel filmimaterjalid hävitataks või visataks ära. "Šamaan" valmis lõplikult alles 20 aastat hiljem, 1997. aastal, seoses Soomes toimunud šamanismikonverentsiga.

Lennart Meri pidas nganassaanidest filmitud lõiku "Linnutee tuulte" arvatavasti teaduslikult tähelepanuväärseimaks osaks, viidates muuhulgas asjaolule, et nganassaani šamaanide traditsioonilist kostüümi ei olnud varem teadaolevalt fotografeeritud. Sarnast seisukohta on väljendanud ka Eesti kultuurigeograaf ja etnoloog Heno Sarv, kes osales "Linnutee tuulte" koostamisel assistendina.

Sisu
----

Esilinastused
-------------

Film esilinastus 10. oktoobril 1997 Hanasaaris Espoos ja televisioonis 31. märtsil 1999 Eesti Televisioonis.

Vaata ka
--------

* "Linnutee tuuled"

Viited
------

1. ↑  "Täiendandmed | Šamaan (1997)". *Eesti Filmi Andmebaas*. Vaadatud 30. märts 2019.
2. 1 2 3 4 5  "Huviinfo | Šamaan (1997)". *Eesti Filmi Andmebaas*. Vaadatud 30. märts 2019.
3. 1 2  Enn Säde (26. juuni 2012). "Lennart Meri "Šamaan"". *GO Travel Reisiajakiri (36)*. Vaadatud 30. märts 2019.
4. ↑  Aado Lintrop (2. märts 2012). "Hõimukalender ja film". *Sirp*. Vaadatud 30. märts 2019.
5. ↑  "Tantsud Linnuteele. Pildistusi Lennart Meri filmirännakutelt". (31:14). Estinfilm.
6. ↑  "Tantsud Linnuteele. Pildistusi Lennart Meri filmirännakutelt". (56:08). Estinfilm.
7. ↑  "Tantsud Linnuteele. Pildistusi Lennart Meri filmirännakutelt". (55:12). Estinfilm.
8. ↑  "Esilinastused | Šamaan (1997)". *Eesti Filmi Andmebaas*. Vaadatud 30. märts 2019.

Välislingid
-----------

* "Šamaan" Eesti Filmi Andmebaasis
* "Tantsud Linnuteele. Pildistusi Lennart Meri filmirännakutelt" Eesti Filmi Andmebaasis
* Tiit Tuumalu. "Lennart Meri filmid kinnitasid iseolemist". Postimees (foto Lennart Merist Demnime püstkojas). Postimees/Kultuur, 15. märts 2006
* Aado Lintrop. "Hõimukalender ja film. Sirp. 2. märts 2012

| * v
* r
Lennart Meri |
| --- |
| Raamatud | 

* "Hõbevalge" (1976)
* "Hõbevalgem" (1984)
* "Presidendikõned" (1996)

 |
| Filmid | 

* "Veelinnurahvas" (1970)
* "Linnutee tuuled" (1977)
* "Kaleva hääled" (1986)
* "Toorumi pojad" (1989)
* "Liivlaste lood" (1991)
* "Šamaan" (1997)

 |
| Perekond | 

* Helle Meri
* Georg Meri
* Hindrek Meri
* Mart Meri

 |
| Muu | 

* 1992. aasta Eesti presidendivalimised
* 1996. aasta Eesti presidendivalimised
* "Tantsud linnuteele. Pildistusi Lennart Meri filmirännakutelt"
* Lennart Meri büst (Tauno Kangro)
* Lennart Meri büst (Tõnu Maarand)
* Lennart Meri Euroopa Sihtasutus

 |